Diari Oficial de la Generalitat Valenciana


Sumari del DOGV 9198, del 20-10-2021 (2021/10172)

Convocatòria de concurs oposició per a la provisió de dues places de tècnic superior especialitzat o tècnica superior especialitzada (assessor lingüístic o assessora lingüística).
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   9198

Data del DOGV
:   20-10-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/10869


Data del document
:   21-09-2021

Organisme emissor
:   Corts Valencianes

Tipus de document
:   Anunci

Anàlisi jurídica

 Descriptors 

:   * concurs administratiu

Convocatòria de concurs oposició per a la provisió de dues places de tècnic superior especialitzat o tècnica superior especialitzada (assessor lingüístic o assessora lingüística). [2021/10765]  
Mesa de les Corts Valencianes  
Per tal d'atendre les necessitats de personal de la institució, en exercici de les competències que li atorga l'article 34.1 quart del reglament de la cambra (text actualitzat publicat en el Butlletí Oficial de les Corts Valencianes número 360, de 10.05.2019) i els articles 87 i 88.d i e de l'Estatut del personal de les Corts Valencianes (text consolidat, BOCV número 320, de 15.11.2018), a proposta de la Secretaria General, la Mesa de les Corts Valencianes, en la sessió del dia 21 de setembre de 2021, ha acordat, oït el Consell de Personal, amb un informe previ favorable de la Intervenció de les Corts Valencianes (expedient número IJ-IQU-O-PQ-1208-67) i un informe de l'Assessoria Jurídica, convocar un concurs oposició per a la provisió de dues places de tècnic superior especialitzat o tècnica superior especialitzada (assessor lingüístic o assessora lingüística), el qual es regeix per les següents  
  
Bases de la convocatòria  
  
Primera. Objecte de la convocatòria i normes generals  
L'objecte d'aquesta convocatòria és la selecció de personal, mitjançant el sistema de concurs oposició, per a la provisió de dues places de tècnic superior especialitzat o tècnica superior especialitzada (assessor lingüístic o assessora lingüística), vacants en la plantilla de les Corts Valencianes, del grup A1.  
Les places convocades formen part de l'oferta d'ocupació pública de les Corts Valencianes corresponent a l'exercici 2018 (Butlletí Oficial de les Corts Valencianes número 284, de 13.06.2018) i s'hi aplica l'Acord de gestió de les convocatòries de l'oferta pública d'ocupació de les Corts Valencianes de 2018, aprovat per Acord de la Mesa de les Corts Valencianes número 2.786/IX, de 17 de juliol de 2018 (Butlletí Oficial de les Corts Valencianes número 297, de 24.07.2018). L'apartat segon de l'Acord de la Mesa de les Corts Valencianes número 2.633/X, de 6 de juny de 2018, que aprova l'esmentada oferta, inclou, entre les places oferides, una plaça de tècnic superior especialitzat o tècnica superior especialitzada (assessor lingüístic o assessora lingüística). D'altra banda, la segona plaça convocada deriva d'allò disposat en l'apartat sisé de l'esmentat acord, que faculta l'increment de les places incloses en l'oferta en cas de vacant produïdes per la reclassificació de places iguals a les inicialment incloses. Aquesta darrera circumstància es va produir pel punt 1 de l'apartat cinqué de l'Acord de la Mesa de les Corts Valencianes número 3.172/X, de 12 de febrer de 2019 (Butlletí Oficial de les Corts Valencianes número 345, de 20.02.2019).  
  
El nombre de places convocades es pot ampliar, per acord de la Mesa de les Corts Valencianes, en cas que hi haja noves vacants en aquestes places entre la data de convocatòria i la d'inici de les proves.  
Es reserva una d'aquestes places per a proveir-la per promoció interna per funcionaris i funcionàries de carrera de les Corts Valencianes que pertanguen a un cos o escala de qualsevol grup o subgrup inferior o a un altre de la mateixa classificació professional, d'acord amb el que hi ha establit en l'article 59 de l'Estatut del personal de les Corts Valencianes (text consolidat).  
Les persones aspirants només poden concórrer-hi per un dels torns. Si la plaça reservada al torn de promoció interna en aquesta convocatòria queda sense cobrir, s'acumula a la plaça destinada al torn d'accés lliure. I, de forma inversa, si la plaça reservada al torn d'accés lliure en aquesta convocatòria queda sense cobrir, s'acumula a la plaça destinada al torn de promoció interna.  
La convocatòria es regeix pel que hi ha disposat en aquestes bases (text consolidat) i, per a allò que no s'hi preveu, s'apliquen l'Estatut del personal de les Corts Valencianes i les normes que hi ha previstes en la disposició final primera d'aquest estatut.  
A l'efecte del que hi ha disposat en l'article 45.1.b de la Llei 39/2015, d'1 d'octubre, del procediment administratiu comú de les administracions públiques, es considera efectuada la notificació oportuna a les persones interessades mitjançant la publicació en els taulers d'anuncis, els butlletins oficials que s'estableixen en aquesta convocatòria i en la pàgina web de les Corts Valencianes www.cortsvalencianes.es.  
Les persones que obtinguen les places que constitueixen l'objecte d'aquesta convocatòria no poden compatibilitzar-les amb l'exercici d'un segon lloc de treball, càrrec o activitat, en el sector públic, ni tampoc amb activitats de caràcter privat, tret dels supòsits d'excepció que s'estableixen en l'Estatut del personal de les Corts Valencianes (text consolidat) i la resta de disposicions vigents en matèria d'incompatibilitats que s'hi apliquen.  
  
Segona. Requisits de les persones aspirants  
1. Condicions generals  
Per a ser admesa a les proves selectives cal reunir, d'acord amb el que hi ha disposat en l'article 63 de l'Estatut del personal de les Corts Valencianes (text consolidat), els requisits següents:  
a) Tenir la nacionalitat espanyola o ser nacional d'un estat membre de la Unió Europea o nacional d'aquells estats als quals, en virtut de tractats internacionals signats per la Unió Europea i ratificats per Espanya, s'aplique la lliure circulació de persones treballadores en els termes en què estiga definida en el tractat constitutiu de la Unió Europea.  
  
També hi poden participar el cònjuge, els seus descendents i els descendents del cònjuge de les persones espanyoles i de les nacionals d'altres estats membres de la Unió Europea, sempre que no estiguen separats de dret o siguen menors de vint-i-un anys o majors d'aquesta edat dependents.  
b) Tenir complits els setze anys d'edat i no excedir, si escau, de l'edat màxima de jubilació.  
c) Estar en possessió del títol de llicenciatura en filologia o en traducció, o grau universitari que, d'acord amb els plans d'estudi vigents, habiliten per a exercir les activitats de caràcter professional relacionades amb les funcions del lloc de treball o haver complit les condicions per a obtenir-lo abans de la finalització del termini de presentació de sol·licituds.  
En el cas de titulacions obtingudes a l'estranger, s'ha d'estar en possessió de la credencial que n'acredite l'homologació.  
d) No trobar-se inhabilitada per a l'exercici de la funció pública per sentència ferma.  
e) No haver sigut separada mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o l'escala de personal funcionari, o per a exercir funcions semblants a les que exercien en el cas del personal laboral, en el qual haguera sigut separada o inhabilitada. En el cas de ser nacional d'un altre estat, no trobar-se inhabilitada o en situació equivalent, ni haver sigut sotmesa a sanció disciplinària o equivalent que impedisca, en el seu Estat, en els mateixos termes, l'accés a l'ocupació pública.  
f) Posseir capacitat funcional necessària per a l'exercici de les tasques que es deriven del lloc de treball que cal exercir.  
g) Complir els requisits que s'estableixen en aquesta convocatòria.  
2. Condicions específiques per a ser admesa al torn de promoció interna  
Per a ser admesa al torn de promoció interna, a més de les condicions generals, s'exigeix ser persona funcionària de carrera de les Corts Valencianes, pertànyer a un cos o escala de qualsevol grup o subgrup inferior o a un altre de la mateixa classificació professional que el de les places convocades i haver prestat serveis efectius durant, almenys, dos anys com a funcionari o funcionària de carrera en el cos o escala des del qual s'hi accedeix, d'acord amb el que hi ha establit en l'article 59 de l'Estatut del personal de les Corts Valencianes (text consolidat).  
  
3. Les persones candidates han de reunir aquests requisits en la data en què acabe el termini de presentació de sol·licituds i mantenir-los durant tot el procés selectiu fins al moment de la presa de possessió.  
  
  
Tercera. Adaptacions per a la realització de les proves  
El tribunal ha de resoldre, per a les persones discapacitades que així ho sol·liciten, sobre l'aplicació de les mesures d'adaptació per a fer les proves i demanar, si ho creu procedent, els dictàmens tècnics que calguen. A aquest efecte, les persones interessades han de formular la petició corresponent en la sol·licitud de participació en aquest procediment selectiu. Poden sol·licitar les mesures d'adaptació que necessiten, d'acord amb la classificació següent:  
1. Eliminació de barreres arquitectòniques i taula adaptada a la cadira de rodes.  
2. Ampliació del temps de durada de l'exercici. Han d'acompanyar-hi un certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita.  
3. Augment de la mida dels caràcters de l'examen, per dificultat de visió.  
4. Necessitat d'intèrpret, a causa de sordesa.  
5. Sistema Braille d'escriptura, per a persones invidents.  
6. Altres. Cal especificar-ne quines.  
Si durant la realització de les proves se susciten al tribunal dubtes raonables sobre la compatibilitat funcional d'una persona aspirant, pot demanar el dictamen corresponent de l'òrgan competent en matèria de discapacitat i, en aquest cas, l'aspirant pot participar condicionalment en el procés selectiu i queda en suspens la resolució definitiva sobre l'admissió o l'exclusió de les proves fins a la recepció del dictamen.  
  
  
Quarta. Sol·licituds  
1. Drets d'examen  
Els drets d'examen són 30,00 euros i s'han d'ingressar en el compte de CaixaBank (IBAN) ES15 0581 4683 0466 8494 1215, del qual es titular les Corts Valencianes. El pagament de la taxa s'ha d'acreditar mitjançant el justificant escaient.  
Estan exemptes del pagament dels drets d'examen les persones següents:  
- Les persones amb discapacitat igual o superior al 33 %, les quals han de presentar la certificació de la Conselleria d'Igualtat i Polítiques Inclusives, o òrgans competents d'altres administracions públiques, que acredite un grau de discapacitat igual o superior al 33 %.  
- Els membres de famílies nombroses de categoria especial o d'una família monoparental de categoria especial. Els membres de famílies nombroses de categoria general o d'una família monoparental de categoria general tenen una bonificació del 50 % de la taxa. En ambdós casos hi han d'adjuntar el títol de família nombrosa en vigor, expedit per l'òrgan competent de la Conselleria d'Igualtat i Polítiques Inclusives, o òrgans competents d'altres administracions públiques.  
- Les aspirants que siguen víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en els articles 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
- Les persones que estiguen en situació d'exclusió social i ho acredite l'òrgan competent en matèria de benestar social de l'ajuntament de residència.  
- Les persones en situació de desocupació, amb la presentació prèvia de l'acreditació corresponent.  
La falta de justificació de l'abonament dels drets d'examen o de trobar-se exempta o amb dret a bonificació determina l'exclusió de la persona aspirant del procés selectiu.  
Escau la devolució de les taxes per drets d'examen únicament en els supòsits i els procediments previstos en l'article 1.2-6 de la Llei 20/2017, de 28 de desembre, de la Generalitat, de taxes.  
2. Presentació de sol·licituds  
Qui desitge prendre part en aquest concurs oposició ha de presentar la sol·licitud mitjançant una de les formes següents:  
?Presentar o trametre la sol·licitud (segons el model que figura en l'annex II) dirigida a la Presidència de les Corts Valencianes, en el Registre General de la institució, carrer de la Llibertat, 5, de València, o en la forma establida en l'article 16.4 de la Llei 39/2015, d'1 d'octubre, del procediment administratiu comú de les administracions públiques, en el termini de vint dies hàbils, comptadors a partir de l'endemà de la publicació d'aquesta convocatòria en el Butlletí Oficial de les Corts Valencianes i en el Diari Oficial de la Generalitat Valenciana. En el cas que la publicació no siga simultània, el termini compta a partir de l'endemà de l'última de les publicacions.  
- Presentar la sol·licitud telemàticament: en el termini fixat en el guió anterior, la persona interessada ha de presentar la sol·licitud a través d'internet mitjançant la signatura electrònica, emplenar el formulari habilitat en la pàgina web de les Corts Valencianes www.cortsvalencianes.es i adjuntar-hi els documents en format PDF que cal aportar en virtut del que hi ha disposat en aquesta base. Si es produeix cap incidència tècnica en la presentació telemàtica de sol·licituds, cal ajustar-se al que hi ha disposat en l'article 32.4 de la Llei 39/2015, d'1 d'octubre, del procediment administratiu comú de les administracions públiques.  
En la sol·licitud cal fer declaració expressa del torn pel qual s'opta (lliure o promoció interna) i manifestar de manera clara i expressa el compliment dels requisits establits en la base segona d'aquesta convocatòria.  
3. Les persones aspirants han d'acompanyar a la sol·licitud:  
- El justificant acreditatiu de l'abonament dels drets d'examen i/o del document que acredite l'exempció o la bonificació previstes en l'apartat 1 d'aquesta base.  
- Les persones aspirants que no posseïsquen la nacionalitat espanyola i tinguen dret a participar-hi han d'acompanyar a la sol·licitud, segons escaiga, els documents següents: fotocòpia compulsada del document d'identitat corresponent o passaport i de la targeta de resident comunitari o de familiar de resident comunitari en vigor o, si escau, de la targeta temporal de resident comunitari o de treballador comunitari en vigor. Així mateix, han de presentar una declaració jurada que no estan separades de dret del seu cònjuge.  
- Les persones aspirants que no tinguen nacionalitat espanyola i, d'acord amb la base sisena, estiguen exemptes de la realització de la prova de castellà, han de presentar junt amb la sol·licitud una fotocòpia compulsada del diploma d'espanyol de nivell superior com a llengua estrangera establit en el Reial decret 1.137/2002, de 31 d'octubre, o del certificat d'aptitud en espanyol per a estrangers expedit per les escoles oficials d'idiomes o fotocòpia d'una titulació acadèmica espanyola expedida per l'òrgan oficial competent al territori espanyol.  
La consignació de dades falses en la instància o en la documentació aportada per les persones aspirants comporta l'exclusió del concurs oposició o la nul·litat de la plaça adjudicada, si cal, sense perjudici de les mesures legals que hi corresponguen. No es valoren els documents que continguen alguna esmena, ratllada o raspadura, llevat que es troben validats amb la signatura de qui els va emetre. Si en qualsevol moment del procés, el tribunal té coneixement de la manca d'algun requisit o de l'existència de dades falses en la documentació lliurada, aquest tribunal ha de requerir-ne la correcció i l'acreditació fefaent. Si no s'acredita en el termini de deu dies hàbils següents a la notificació del requeriment, el tribunal farà una proposta d'exclusió a la Mesa de les Corts Valencianes, la qual, amb les verificacions prèvies oportunes i l'audiència a la persona interessada, dictarà la resolució motivada que escaiga.  
  
Tant el domicili com l'adreça electrònica que figuren en la sol·licitud es consideren vàlids a l'efecte de notificacions, de manera que són responsabilitat exclusiva de l'aspirant tant els errors en la consignació d'aquests com la falta de comunicació a l'òrgan convocant de qualsevol canvi d'aquest domicili o de l'adreça electrònica.  
La presentació d'una sol·licitud per a participar en aquesta convocatòria suposa l'acceptació d'aquestes bases.  
  
Cinquena. Admissió de persones aspirants  
Les persones aspirants queden vinculades a les dades que hagen fet constar en les seues sol·licituds. Únicament poden demanar modificar-les mitjançant un escrit motivat, dins del termini de presentació de sol·licituds establit en el punt 2 de la base quarta.  
Acabat el termini de presentació de sol·licituds, per resolució de la Presidència de les Corts Valencianes s'ha d'aprovar la llista provisional de persones admeses i excloses, tant de les que opten pel torn lliure com de les que ho fan per promoció interna, que s'ha de publicar en el Butlletí Oficial de les Corts Valencianes i assenyalar, d'acord amb l'article 68 de la Llei 39/2015, d'1 d'octubre, del procediment administratiu comú de les administracions públiques, el termini de deu dies hàbils, comptadors a partir de l'endemà de la publicació de la llista provisional de persones admeses i excloses, d'esmena dels defectes en què haja incorregut la persona interessada o, si escau, el de reclamacions per a les persones excloses de la llista.  
En cas que una persona opte en la sol·licitud pel torn de promoció interna i no reunisca els requisits establits per a això, però sí per a optar pel torn lliure, queda admesa en aquest últim.  
En tot cas, a fi d'evitar errors i, si n'hi ha, possibilitar-ne l'esmena dins del termini establit i en la forma escaient, les persones aspirants han de comprovar que figuren incloses en la llista provisional de persones admeses i excloses i, a més, que els seus noms i les seues dades consten correctament en les relacions corresponents de persones admeses.  
  
Acabat aquest termini, vistes les reclamacions i esmenats, si escau, els defectes, s'ha de dictar una resolució de la Presidència de les Corts Valencianes que aprove la llista definitiva de persones aspirants admeses i excloses a la realització de les proves, tant de les que opten pel torn lliure com per promoció interna, la qual s'ha de publicar en el Butlletí Oficial de les Corts Valencianes i en la pàgina web de les Corts Valencianes www.cortsvalencianes.es.  
  
Sisena. Prova de coneixement del castellà  
Amb caràcter previ a la realització de les proves de la fase d'oposició, les persones aspirants que no posseïsquen la nacionalitat espanyola i el coneixement d'aquesta llengua no es deduïsca del seu origen han d'acreditar el coneixement del castellà mitjançant la realització d'una prova, en la qual s'ha de comprovar que posseeixen un nivell adequat de comprensió i expressió oral i escrita en aquesta llengua.  
El contingut d'aquesta prova s'ha d'ajustar al que hi ha disposat en el Reial decret 1.137/2002, de 31 d'octubre, pel qual es regulen els diplomes d'espanyol com a llengua estrangera.  
La prova es qualifica com a apta o no apta. Cal obtenir la valoració d'apta per a passar a realitzar les proves de la fase d'oposició.  
  
El lloc i la data de realització d'aquesta prova s'ha de determinar mitjançant una resolució de la Presidència de les Corts Valencianes i s'ha de donar a conèixer a les persones interessades en la mateixa resolució mitjançant la qual es fa pública la llista definitiva de persones admeses i excloses.  
Queda eximida de fer aquesta prova qui estiga en possessió del diploma d'espanyol de nivell superior com a llengua estrangera establit pel Reial decret 1.137/2002, de 31 d'octubre, o del certificat d'aptitud en espanyol per a estrangers expedit per les escoles oficials d'idiomes o acredite estar en possessió d'una titulació acadèmica espanyola expedida per l'òrgan oficial competent al territori espanyol.  
  
  
Setena. Proves selectives  
El procediment de selecció de les persones aspirants consta de les fases següents, que s'han de realitzar simultàniament i conjuntament per als torns lliure i de promoció interna:  
1. Fase d'oposició  
2. Fase de concurs  
  
1. Fase d'oposició  
1.1. Realització de la fase d'oposició  
Aquesta fase es compon de tres parts: una part teòrica, que consisteix en un exercici obligatori i eliminatori; una part pràctica, que consisteix en un exercici obligatori i eliminatori, i una prova de valencià, que consisteix en un exercici obligatori i no eliminatori.  
Després de cada exercici s'ha de fer pública una llista de les persones aspirants, amb expressió de la puntuació aconseguida.  
A fi de respectar els principis de publicitat, transparència, objectivitat i seguretat jurídica, el tribunal qualificador ha de publicar, amb anterioritat a la realització dels exercicis, els criteris de correcció, valoració i superació d'aquests, que considere necessari aplicar i que no estiguen expressament establits en les bases d'aquesta convocatòria.  
  
1.2. Part teòrica  
Consisteix en la realització de l'exercici següent: dissertar per escrit durant un temps màxim de quatre hores sobre quatre dels temes que s'inclouen en el programa que figura en l'annex I, d'acord amb la distribució de matèries següent: un del bloc I, un del bloc II, un del bloc III i un del bloc IV.  
El tribunal ha de traure a l'atzar, immediatament abans de l'inici de l'exercici, els quatre temes que, obligatòriament, s'han de realitzar.  
L'exercici és eliminatori i es qualifica de 0 a 30 punts. Cal obtenir un mínim de 15 punts en el total de l'exercici i, en tot cas, un mínim de 2 punts en cadascun dels temes per a passar a l'exercici següent. A l'efecte de valoració, cada tema es qualifica de 0 a 7,5 punts. Són criteris de valoració dels exercicis el rigor i el coneixement dels temes i, en particular, de les normes, els conceptes i les institucions. Així mateix, es valora la claredat, la coherència, la sistematització i la fluïdesa de l'exposició.  
L'exercici s'ha d'ajustar a les normes següents: una vegada han acabat d'escriure les persones aspirants, han d'introduir els folis que han redactat en un sobre, la solapa del qual han de signar junt amb el president o presidenta i el secretari o secretària del tribunal, sota la custòdia del qual queden tots els sobres.  
Quan corresponga, d'acord amb la base de la convocatòria, les persones aspirants han d'obrir els sobres signats per elles davant del tribunal. En aquest moment, en presència de, com a mínim, un membre del tribunal, s'han de fer còpies dels exercicis per als membres del tribunal presents i, a continuació, les persones aspirants han de procedir a la lectura, en acte públic, dels folis que hagen redactat. Les persones aspirants que no complisquen el que prescriu aquesta norma perden tots els drets.  
  
La lectura de l'exercici s'ha de gravar, llevat que el tribunal acorde el contrari.  
El tribunal pot demanar l'assessorament del Servei de Publicacions i Assessorament Lingüístic de les Corts Valencianes.  
1.3. Part pràctica  
La part pràctica de l'oposició consisteix en l'exercici següent:  
Resolució motivada per escrit d'un cas pràctic sobre qüestions de les matèries relacionades en els blocs II, III i IV de temes de l'annex I. Per a realitzar l'exercici la persona opositora disposa dels elements que, en suport electrònic, li facilite el tribunal.  
En aquest exercici, el tribunal ha de proposar un cas pràctic per cadascun dels blocs II, III i IV de temes de l'annex I. Se n'ha d'extraure un a l'atzar en el moment anterior a l'inici de l'examen perquè el desenvolupen les persones aspirants.  
Per a fer l'exercici les persones aspirants disposen d'un màxim de quatre hores. El tribunal ha de puntuar l'exercici fins a un màxim de 25 punts. Queden eliminades les persones aspirants que no arriben a una puntuació, almenys, de 12,50 punts. Són criteris de valoració dels exercicis, a més dels criteris esmentats per al primer exercici, la capacitat per a exposar correctament les propostes per a solucionar el cas que es formulen, la sistemàtica, la capacitat d'anàlisi i raonament i la capacitat d'expressió.  
L'exercici s'ha d'ajustar a les normes següents: una vegada han acabat d'escriure les persones aspirants, han d'introduir els folis que han redactat en un sobre, la solapa del qual han de signar junt amb el president o presidenta i el secretari o secretària del tribunal, sota la custòdia del qual queden tots els sobres.  
Quan corresponga, d'acord amb la base de la convocatòria, les persones aspirants han d'obrir els sobres signats per elles davant del tribunal. En aquest moment, en presència de, com a mínim, un membre del tribunal, s'han de fer còpies dels exercicis per als membres del tribunal presents i, a continuació, les persones aspirants han de llegir, en acte públic, els folis que hagen redactat. Les persones aspirants que no complisquen el que prescriu aquesta norma perden tots els drets.  
La lectura de l'exercici s'ha de gravar, llevat que el tribunal acorde el contrari.  
El tribunal pot demanar l'assessorament del Servei de Publicacions i Assessorament Lingüístic de les Corts Valencianes.  
1.4. Prova de valencià  
Consisteix en una prova escrita tipus test a determinar pel tribunal sobre coneixements del valencià amb una durada de trenta minuts. Aquest exercici té caràcter obligatori i no eliminatori i es qualifica de 0 a 5 punts.  
L'exercici s'ha de fer en paper anònim i ajustar a les normes següents: una vegada han acabat d'escriure les persones aspirants, han de lliurar l'exercici al secretari o secretària del tribunal, que ha d'anotar un número clau en cada exercici i solapa identificativa i separar les solapes amb la identificació de les persones aspirants. Aquestes s'han d'introduir en un sobre i, una vegada tancat, han de signar en la junta de la solapa la presidència i la secretaria del tribunal i alguna de les persones aspirants que hagen presenciat aquestes actuacions. El sobre ha de quedar sota la custòdia de la secretaria del tribunal fins que es corregisquen i qualifiquen tots els exercicis.  
Així mateix, en un altre sobre s'han d'introduir els exercicis. Aquest sobre igualment l'han de tancar i firmar la presidència i la secretaria del tribunal i alguna de les persones aspirants que hagen presenciat aquestes actuacions. El sobre ha de quedar sota la custòdia de la secretaria del tribunal fins que es lliure a la persona designada per a corregir la prova.  
El tribunal pot demanar l'assessorament del Servei de Publicacions i Assessorament Lingüístic de les Corts Valencianes.  
1.5. Qualificació de la fase d'oposició  
Cada membre del tribunal, amb la deliberació prèvia corresponent, ha de qualificar motivadament l'exercici primer (part teòrica) i l'exercici segon (part pràctica). La puntuació de cadascun dels exercicis s'obté amb la mitjana aritmètica de les puntuacions de cadascun dels membres del tribunal, mitjana que s'ha de fixar com a qualificació de la persona aspirant en l'exercici de què es tracte.  
El tribunal ha de determinar amb caràcter previ la valoració de les respostes de la prova de valencià i publicar-la en la pàgina web de les Corts Valencianes www.cortsvalencianes.es.  
Finalitzats tots els exercicis de la fase d'oposició, s'ha de fer pública una llista de les persones aspirants amb expressió de la puntuació aconseguida.  
La qualificació de la fase d'oposició està determinada per la suma aritmètica de les qualificacions obtingudes en cadascun dels exercicis d'aquesta fase, és a dir, exercici de la part teòrica, exercici de la part pràctica i prova de valencià.  
1.6. Normes comunes sobre la realització dels exercicis  
La resolució de la Presidència de les Corts Valencianes que eleve a definitives les llistes de persones admeses i excloses ha d'indicar la data, el lloc i l'hora de la prova de castellà, si escau, i del començament del primer exercici, que s'ha d'anunciar en el tauler d'anuncis de les Corts Valencianes i en la pàgina web www.cortsvalencianes.es. Així mateix, s'ha de publicar en el Butlletí Oficial de les Corts Valencianes amb una antelació no inferior a trenta dies hàbils.  
En tot cas, el primer exercici no s'ha d'iniciar abans de cinc mesos des de l'última publicació de la convocatòria en el Diari Oficial de la Generalitat Valenciana o el Butlletí Oficial de les Corts Valencianes.  
En la mateixa resolució s'ha d'indicar l'ordre de crida de les persones aspirants, que, de conformitat amb la Resolució de 21 de gener de 2019, de la Conselleria de Justícia, Administració Pública, Reformes Democràtiques i Llibertats Públiques, per la qual es determina la lletra per a fixar l'ordre d'intervenció de les persones aspirants i, si escau, dirimir els empats en tots els processos selectius que es convoquen durant l'any 2019 en el conjunt de les administracions públiques valencianes (DOGV 8473, 28.01.2019), per ordre alfabètic de cognoms, comença per la lletra F.  
L'anunci de la realització de la resta d'exercicis l'ha de fer públic el tribunal en la seu de les Corts Valencianes i en la pàgina web www.cortsvalencianes.es, amb una antelació de deu dies hàbils com a mínim.  
  
Les persones aspirants es convoquen per a cada exercici en crida única.  
Les persones aspirants han d'observar en tot moment les instruccions dels membres del tribunal o del personal ajudant o assessor durant la realització dels exercicis per tal que es desenvolupen adequadament. Qualsevol alteració en la realització normal dels exercicis per part d'una persona aspirant ha de quedar reflectida en l'acta corresponent. Aquesta persona aspirant pot continuar realitzant l'exercici amb caràcter condicional mentre el tribunal resol l'incident.  
Abans d'iniciar cada exercici i sempre que s'estime convenient durant la realització, el tribunal, els seus ajudants o assessors han de comprovar la identitat de les persones aspirants mitjançant la presentació del document d'identitat o document equivalent per als nacionals d'altres estats a què fa referència la base segona, o del resguard amb fotografia, el passaport o el permís de conduir. A aquest efecte no són vàlides les fotocòpies compulsades d'aquests documents. L'incompliment d'aquest requisit per alguna persona aspirant en determina la exclusió de la realització de les proves.  
En el cas de familiars de persones espanyoles o nacionals dels altres estats membres de la Unió Europea, han d'acreditar-ne el vincle.  
  
Les persones aspirants queden decaigudes en el seu dret si es personen en els llocs de celebració quan ja s'han iniciat les proves o per no assistir-hi, excepte casos de força major o en el supòsit previst en el paràgraf següent, que el tribunal ha de valorar.  
Si alguna de les persones aspirants no pot completar el procés selectiu a causa d'embaràs de risc o part, degudament acreditat, la seua situació queda condicionada a finalitzar-lo i a superar les fases que han quedat ajornades. Aquestes no poden demorar-se de manera que es menyscabe el dret de la resta de les persones aspirants i han de realitzar-se abans de publicar la llista de les persones aspirants que han superat el procés selectiu. La resolució del procés ha d'ajustar-se a un temps raonable, cosa que ha de valorar el tribunal.  
Durant la realització dels exercicis no es permet l'ús de telèfons mòbils o dispositius electrònics.  
Les persones aspirants poden utilitzar, durant les proves selectives, qualsevol de les llengües oficials a la Comunitat Valenciana.  
La persona que presideix el tribunal ha d'adoptar les mesures oportunes per a garantir que els exercicis de la fase d'oposició, en els quals això siga possible, es corregeixen sense conèixer la identitat de les persones aspirants.  
  
2. Fase de concurs  
Finalitzada la fase d'oposició, junt amb el resultat de l'últim exercici de la fase d'oposició, el tribunal ha d'exposar al públic en el tauler d'anuncis de les Corts Valencianes i en la pàgina web www.cortsvalencianes.es, per a cada torn, la llista de persones aspirants que, per haver superat tots els exercicis eliminatoris, han de passar a la fase de concurs.  
  
A les persones incloses en la llista esmentada se'ls ha de concedir un termini de deu dies hàbils perquè presenten la sol·licitud (segons el model que figura en l'annex III) dirigida a la Presidència de les Corts Valencianes, en el registre de la cambra, en la qual s'especifiquen l'experiència i la resta de mèrits a l'efecte de la baremació, i l'acompanyen amb la documentació acreditativa de l'experiència i la resta de mèrits previstos en la convocatòria.  
Aquelles persones que no presenten la sol·licitud esmentada en el paràgraf anterior o no la presenten dins de termini, decauen en el dret que la seua experiència i la resta de mèrits siguen valorats.  
Si l'experiència i la resta de mèrits relacionats en la sol·licitud ja consten en el Departament de Recursos Humans de les Corts Valencianes, únicament s'han de citar en la sol·licitud sense aportar-los.  
  
2.1. Realització del concurs  
Una vegada finalitzat el termini de presentació de la documentació, el tribunal s'ha de reunir per a baremar l'experiència i la resta de mèrits relacionats en la sol·licitud i acreditats degudament.  
Únicament es valoren l'experiència i la resta dels mèrits que s'hagen obtingut o respecte dels quals s'han complit les condicions per a obtenir-los fins a la data de finalització del termini de presentació de sol·licituds de participació en aquest procés selectiu.  
En cap cas es valoren com a mèrit les titulacions, o equivalències, que siguen requisit d'accés, ni aquelles que siguen necessàries per a obtenir altres titulacions que siguen superiors a altres presentades. Tampoc es valora el mateix mèrit en més d'un dels apartats del barem.  
  
En compliment del que hi ha estipulat en l'apartat tercer de l'Acord de gestió de les convocatòries de l'oferta pública d'ocupació de les Corts Valencianes 2018, aprovat per la Mesa de les Corts Valencianes el 17 de juliol de 2018 a proposta de la Taula Negociadora del Personal de les Corts Valencianes (Butlletí Oficial de les Corts Valencianes número 297, de 25.07.2018), en el marc de les mesures d'estabilització d'ocupació adoptades en aquest acord, aquests mèrits s'han de classificar i puntuar d'acord amb el barem següent:  
De la puntuació total màxima (40 punts) corresponent a la fase de concurs, es valora amb 25 punts l'experiència i amb 15 punts la resta de mèrits.  
2.2. Valoració de l'experiència (màxim 25 punts)  
1. Experiència en plaça o lloc de treball anàleg en qualsevol administració parlamentària: 0,16/mes complet treballat.  
2. Experiència en plaça o lloc de treball anàleg en altres administracions, entitats o institucions públiques: 0,08/mes complet treballat.  
3. Experiència en plaça o lloc de treball en qualsevol administració parlamentària: 0,08/mes complet treballat.  
4. Experiència en plaça o lloc de treball en qualsevol administració: 0,04/mes complet treballat.  
5. Experiència en lloc de treball amb funcions semblants en el sector privat: 0,04/mes complet treballat.  
A l'efecte d'aplicar aquest apartat del barem, s'entén que són places o llocs de treball anàlegs les que es troben classificades com a grup A1 en la plantilla de les Corts Valencianes, incloses les places de traductor corrector que han obtingut aquesta classificació pel procés de reclassificació realitzat de resultes de l'Acord número 2.672/IX, de 19 de juny de 2018, adoptat per la Mesa de les Corts Valencianes, de convocatòria d'un curs selectiu d'accés al grup A1, mitjançant conversió directa de places.  
2.3. Valoració de la resta de mèrits (màxim 15 punts)  
Es valora la formació, les titulacions acadèmiques iguals o superiors a l'exigida en la convocatòria, el coneixement del valencià i d'idiomes:  
  
1. Formació homologada, impartida o rebuda, relacionada amb les funcions de la plaça, fins a un màxim de 8 punts, a raó de 0,01 punts per hora de formació computada.  
2. Titulacions acadèmiques oficials iguals o superiors a l'exigida en la convocatòria, fins a un màxim de 4 punts (excloent-hi la necessària per a l'accés).  
  
Títol de doctor 4,00 punts  
Títol oficial de màster universitari o diploma d'estudis avançats o equivalent 60 ECTS o més 1,25 punts  
 120 ECTS o més 2,50 punts  
Títol de doble grau 2,25 punts  
Títol de llicenciatura, enginyeria, grau universitari o equivalent 1,50 punts  
  
  
3. Coneixement de valencià, fins a un màxim de 6 punts (només es puntua el nivell màxim aportat).  
A1 0,25 punts  
A2 (grau oral) 0,50 punts  
B1 (grau elemental) 1,00 punts  
B2 2,00 punts  
C1 (grau mitjà) 4,00 punts  
C2 (grau superior) 6,00 punts  
  
4. Capacitació tècnica en valencià, fins a un màxim de 2 punts.  
Llenguatge en mitjans de comunicació 0,20 punts  
Llenguatge administratiu 0,60 punts  
Correcció de textos 1,50 punts  
  
5. Coneixement d'idiomes, fins a un màxim de 4 punts (només es puntua el nivell màxim aportat en cada idioma).  
Nivell A1 0,40 punts  
Nivell A2 0,80 punts  
Nivell B1 1,20 punts  
Nivell B2 1,60 punts  
Nivell C1 2,00 punts  
Nivell C2 2,40 punts  
  
6. Haver superat anteriorment tots els exercicis del concurs oposició per a l'accés a una plaça de categoria semblant: 1 punt.  
2.4. Justificació de l'experiència i la resta de mèrits del barem  
La justificació documental de l'experiència i la resta de mèrits invocats s'ha de realitzar mitjançant qualsevol mitjà de prova admès en dret i, en particular:  
- Per a títols acadèmics: original o fotocòpia compulsada.  
- Per a serveis prestats en administracions o institucions públiques: certificació expedida per l'òrgan competent.  
- Per a acreditar la docència: certificació expedida per l'òrgan competent de què es tracte.  
- Per a tots els idiomes: es valora el coneixement de llengües diferents de la llengua espanyola segons els nivells especificats, el qual s'ha d'acreditar documentalment mitjançant títols, diplomes i certificats expedits per les escoles oficials d'idiomes i per les universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), com també tots aquells indicats en l'annex del Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana, tenint en compte les modificacions posteriors per una ordre de la conselleria competent en matèria d'educació. La valoració del coneixement de l'idioma s'efectua puntuant exclusivament el nivell més alt obtingut en cadascun dels idiomes. Les equivalències entre els ensenyaments estan regulades en l'annex II del Reial decret 1041/2017, de 22 de desembre.  
  
  
Pla antic RD 967/3371 BB 944/2003 RD1629/2006 Certificat MCER (LO 8/2013)  
1.r curs 1.r cicle elemental 1.r nivell bàsic 1.r d'A2  
2.n curs 2.n cicle elemental 2.n nivell bàsic Certificat nivell bàsic 2.n d'A2  
Certificat nivell A2  
- - 1.r nivell mitjà 1.r de B1  
3.r curs 3.r cicle elemental, Certificat elemental 2.n nivell mitjà, Certificat nivell mitjà 2.n de B1  
Certificat nivell B1  
4.t curs 1.r cicle superior 1.r nivell superior 1.r de B2  
Revàlida/títol d'idioma 2.n cicle superior Certificat d'aptitud 2.n nivell superior Certificat nivell superior 2.n de B2  
Certificat nivell B2  
 Certificat nivells C1 i C2  
  
  
- Per a l'acreditació d'haver superat anteriorment tots els exercicis del concurs oposició per a l'accés a una plaça de categoria semblant: certificació expedida per l'administració o institució corresponent.  
  
- Per a serveis prestats en el sector privat: contractes laborals, certificacions de vida laboral i certificats TC de cotització a la Seguretat Social.  
2.5. Qualificació final del concurs  
La qualificació final del concurs s'obté amb la suma aritmètica de les puntuacions atorgades a cadascun dels apartats del barem.  
Una vegada baremats l'experiència i la resta de mèrits, el tribunal ha d'exposar al públic la llista d'aspirants, amb la puntuació obtinguda en la fase de concurs, desglossada en els diversos apartats del barem, i ha de concedir-los un termini de deu dies hàbils perquè formulen, si escau, les reclamacions que estimen pertinents amb relació a l'aplicació del barem.  
3. Qualificació final del concurs oposició  
Una vegada resoltes les possibles reclamacions que es presenten contra la qualificació de la fase de concurs, el tribunal, mitjançant un anunci, ha de publicar a la seu de les Corts Valencianes i en la pàgina web www.cortsvalencianes.es, per a cada torn, la llista definitiva de les persones aspirants aprovades en tots els exercicis eliminatoris de la fase d'oposició amb la puntuació final obtinguda en el concurs oposició.  
La qualificació final del concurs oposició es determina per la suma aritmètica dels punts obtinguts en tots els exercicis de la fase d'oposició i en la fase de concurs.  
Els casos d'empat que hi haja en la puntuació final s'han de dirimir de la manera següent:  
a) En primer lloc, s'ha d'ajustar a la puntuació major obtinguda en la fase d'oposició.  
b) En segon lloc, si persisteix l'empat, aquest s'ha de dirimir per la puntuació major obtinguda en els diversos apartats del barem del concurs, pel mateix ordre numèric en què hi figuren.  
c) En tercer lloc, si l'empat és entre persones de diferent sexe, s'ha de dirimir a favor del sexe infrarepresentat dins del col·lectiu de persones que formen part del cos del subgrup en qüestió, en la data de publicació d'aquesta convocatòria.  
d) En quart lloc, si persisteix l'empat, s'ha de dirimir per sorteig.  
  
Vuitena. Tribunal  
La presidència de la cambra ha d'ordenar la publicació del tribunal qualificador que ha de jutjar el concurs oposició en el Butlletí Oficial de les Corts Valencianes i en la pàgina web www.cortsvalencianes.es, amb una antelació mínima d'un mes abans de la data de començament de les proves.  
La Mesa de les Corts Valencianes ha de designar un tribunal amb la composició següent:  
Presidència: lletrat major o lletrada major de les Corts Valencianes o lletrat o lletrada en qui delegue.  
Vocals:  
- Un lletrat o una lletrada de les Corts Valencianes.  
- Dues persones funcionàries de carrera de les Corts Valencianes, o de qualsevol administració o institució de la Generalitat, amb titulació igual o superior a la requerida per a les places convocades.  
- Dos catedràtics, catedràtiques, professors o professores titulars d'universitat a proposta de les universitats públiques valencianes o membres d'un cos anàleg al de la convocatòria de les Corts Generals o del parlament d'una comunitat autònoma.  
Un representant del Consell de Personal, amb veu però sense vot.  
Secretaria: actua com a secretari o secretària una persona funcionària de carrera de les Corts Valencianes, amb veu però sense vot.  
El tribunal queda constituït, a més, per les persones suplents respectives que, simultàniament amb les titulars, han de designar-se.  
  
La composició del tribunal ha de tendir a la paritat entre dones i homes.  
Totes les persones membres del tribunal han de tenir una titulació igual o superior a l'exigida per a l'accés a les places convocades.  
No poden ser membres del tribunal les persones funcionàries interines, el personal eventual i les persones que han realitzat tasques de preparació d'opositors o opositores en els dos anys anteriors a la convocatòria. Aquesta obligació s'aplica així mateix al personal col·laborador del tribunal.  
El tribunal s'ha de sotmetre a la regulació que, per al funcionament dels òrgans col·legiats, s'estableix en la Llei 40/2015, d'1 d'octubre, del règim jurídic de les administracions públiques.  
Si es produeix la pèrdua de les condicions en virtut de les quals s'ha efectuat el nomenament de les persones membres del tribunal, després d'aquest, la Mesa de les Corts Valencianes pot procedir a la substitució consegüent de la persona membre de qui es tracte, la qual s'ha de publicar en el Butlletí Oficial de les Corts Valencianes i en la pàgina web www.cortsvalencianes.es.  
El tribunal pot utilitzar, sota la seua direcció, persones col·laboradores per a agilitar les proves. Així mateix, pot disposar la incorporació al seu treball de persones assessores especialistes per a les proves que considere convenients. Aquestes persones han de limitar l'actuació a l'exercici de la seua especialitat tècnica i en cap cas no tenen vot.  
Les persones membres del tribunal i les assessores han d'abstenir-se d'intervenir-hi i poden recusar-les les persones interessades quan hi concórreguen circumstàncies previstes en els articles 23 i 24 de la Llei 40/2015, d'1 d'octubre, de règim jurídic del sector públic. Aquesta obligació és aplicable, així mateix, al personal col·laborador del tribunal.  
El tribunal no pot constituir-se ni actuar sense l'assistència, almenys, de tres dels seus membres amb dret de vot, titulars o suplents, indistintament.  
Corresponen al tribunal les funcions relatives a la determinació concreta del contingut dels exercicis i a la qualificació de les persones aspirants, tant en la fase de concurs com en la d'oposició; com també, en general, l'adopció de les mesures que calguen perquè es realitzen correctament les proves selectives, per a la qual cosa disposa de la facultat d'interpretació d'aquestes bases.  
El tribunal, a l'efecte d'indemnitzacions per assistència a les sessions, es regeix d'acord amb el que hi ha disposat en les bases d'execució del pressupost de les Corts Valencianes per a l'any 2021, com també la normativa que es puga publicar per actualitzar-la.  
Per a comunicacions i qualsevol altra incidència, el tribunal té la seu al Palau de les Corts Valencianes, a la plaça de Sant Llorenç, número 4, de València.  
  
Novena. Llista definitiva i presentació de documents  
Finalitzat el concurs oposició, s'ha de fer pública la llista definitiva de les persones aspirants aprovades, per cada torn, amb la puntuació total, que s'ha d'elevar a la Mesa de les Corts Valencianes amb la proposta corresponent de nomenament com a funcionàries de les Corts Valencianes d'un nombre de persones aspirants igual al de les places convocades.  
Aquesta llista definitiva s'ha d'exposar en el tauler d'anuncis de les Corts Valencianes i publicar en el Butlletí Oficial de les Corts Valencianes i en la pàgina web de les Corts Valencianes www.cortsvalencianes.es.  
Les persones aspirants proposades pel tribunal per a ocupar les places han de presentar en el Departament de Recursos Humans, dins del termini de vint dies hàbils comptadors a partir de fer pública en el Butlletí Oficial de les Corts Valencianes la llista de persones aprovades, els documents següents:  
1. Certificat de naixement, expedit pel registre civil corresponent, o fotocòpia compulsada del DNI o document equivalent per a les persones nacionals d'altres estats a les quals fa referència la base segona.  
  
2. Certificat mèdic acreditatiu de posseir la capacitat física i psíquica necessària per a l'exercici de les funcions del lloc de treball oferit.  
  
3. Fotocòpia compulsada del títol acadèmic exigible segons el que s'estableix en la base segona d'aquesta convocatòria o certificació acadèmica que acredite haver realitzat tots els estudis per a l'obtenció del títol. En el cas de titulacions obtingudes a l'estranger, fotocòpia compulsada de la credencial que acredite l'homologació que corresponga.  
4. Declaració jurada de no haver sigut separada del servei públic mitjançant expedient disciplinari ni trobar-se inhabilitada penalment per a l'exercici de la funció pública.  
Les persones aspirants que no posseïsquen la nacionalitat espanyola han de presentar una declaració jurada de no estar sotmeses a sanció disciplinària o condemna penal que impedisca en el seu estat l'accés a la funció pública.  
  
Desena. Nomenament i adscripció  
Transcorregut el termini de presentació de la documentació i una vegada comprovada la conformitat dels documents presentats, la Mesa de les Corts Valencianes ha d'efectuar el nomenament corresponent, que s'ha de publicar en el Butlletí Oficial de les Corts Valencianes i en la pàgina web de les Corts Valencianes www.cortsvalencianes.es i notificar-lo a les persones nomenades.  
Efectuat el nomenament, es procedeix a l'elecció de llocs de treball per l'ordre de qualificació per les persones que ingressen pel torn de promoció interna i, seguidament, les que ingressen per torn lliure.  
  
Aquestes han de prendre possessió i incorporar-se al servei de les Corts Valencianes en el termini de vint dies hàbils, comptadors a partir de la notificació del nomenament.  
La persona aspirant seleccionada que, dins del termini establit i excepte casos de força major, no presente la documentació acreditativa o se'n deduïsca que no té algun dels requisits exigits, no pot ser nomenada funcionària de les Corts Valencianes, sense perjudici de la responsabilitat en què pot haver incorregut per falsedat en la sol·licitud de participació.  
Sempre que els òrgans de selecció hagen proposat el nomenament del mateix nombre d'aspirants que el de places convocades, i a fi d'assegurar la cobertura d'aquestes, quan hi haja alguna renúncia de les persones aspirants seleccionades, abans del nomenament o presa de possessió, quan alguna de les persones proposades per al nomenament no presente la documentació acreditativa del compliment dels requisits per a participar en el concurs oposició o se'n deduïsca que no té algun dels requisits exigits, la Mesa de les Corts Valencianes ha de requerir la llista complementària de les persones aspirants que, tot i haver aprovat tots els exercicis eliminatoris de l'oposició, segueixen en la puntuació final a les inicialment proposades pel tribunal, en el torn que corresponga, amb la finalitat d'efectuar-ne el nomenament com a personal funcionari de carrera.  
Així mateix, si es produeix la vacant d'alguna de les places de tècnic superior especialitzat o tècnica superior especialitzada (assessor lingüístic o assessora lingüística) oferides en aquesta convocatòria, dins del termini de dos anys des de la data de l'acord de nomenament adoptat per la Mesa de les Corts Valencianes en aquesta convocatòria, la Mesa de les Corts Valencianes pot requerir la llista de les persones aspirants que, tot i haver aprovat tots els exercicis eliminatoris de l'oposició, segueixen en la puntuació final a les inicialment proposades pel tribunal, en el torn que corresponga, amb la finalitat d'efectuar-ne el nomenament com a funcionària de carrera.  
  
Onzena. Borsa de treball  
En compliment del que hi ha estipulat en l'apartat cinqué de l'Acord de gestió de les convocatòries de l'oferta pública d'ocupació de les Corts Valencianes 2018, aprovat per la Mesa de les Corts Valencianes el 17 de juliol de 2018 a proposta de la Taula Negociadora del Personal de les Corts Valencianes i d'acord amb el que hi ha establit en l'article 59.4 de l'Estatut del personal de les Corts Valencianes (text consolidat publicat en el Butlletí Oficial de les Corts Valencianes número 320, de 15.11.2018) i en l'article 1.2 de les Normes per a la provisió dels llocs de treball de les Corts Valencianes (Butlletí Oficial de les Corts Valencianes número 330, de 22.04.1999), modificades per Acord de la Mesa del 27 de juliol de 1999 (Butlletí Oficial de les Corts Valencianes número 2, de 06.08.1999), s'estableix el següent:  
- S'ha de constituir una borsa de treball integrada per qui, tot i haver participat en aquestes proves selectives i no haver obtingut plaça de persona funcionària, haja aprovat almenys el primer dels exercicis de la fase d'oposició. Aquesta llista s'ha d'ordenar d'acord amb la puntuació final rebuda en aquest procés de selecció, prioritzant la promoció interna.  
La borsa es configura de la manera següent:  
- Hi han de figurar, en primer lloc, aquells que hagen realitzat tots els exercicis de l'oposició, prioritzant entre ells els que concorren pel torn de promoció interna i figurant, seguidament, els que concorren pel torn lliure.  
- En segon lloc, hi han de figurar aquells que hagen aprovat el segon exercici de la fase d'oposició i no hagueren realitzat la prova de valencià, prioritzant entre ells els que concorren pel torn de promoció interna i figurant, seguidament, els que concorren pel torn lliure.  
  
- A continuació, hi han de figurar aquells que hagen aprovat només el primer exercici de l'oposició, prioritzant entre ells els que concorren pel torn de promoció interna i figurant, seguidament, els que concorren pel torn lliure.  
L'administració parlamentària ha de recórrer a aquesta llista quan haja d'ocupar càrrecs de tècnic superior especialitzat o tècnica superior especialitzada (assessor lingüístic o assessora lingüística) per personal interí, sempre que reunisquen els requisits exigits per a l'accés al lloc, excepte renúncia.  
El procediment que s'ha d'aplicar en aquests casos és el que hi ha establit en l'Acord de la Mesa de les Corts Valencianes pel qual s'aprova el Reglament per a la selecció del personal interí de les Corts Valencianes (Butlletí Oficial de les Corts Valencianes número 293, de 05.12.2014).  
  
Dotzena. Protecció de dades  
D'acord amb la legislació, europea i espanyola, en protecció de dades de caràcter personal, les dades facilitades per les persones aspirants les han de tractar, en qualitat de responsable, les Corts Valencianes.  
Aquestes dades es tracten amb l'única finalitat de gestionar les sol·licituds i la participació posterior en el procés selectiu organitzat per les Corts Valencianes. Així mateix, s'utilitzen per a la gestió de les llistes de selecció.  
El nom i els cognoms; quatre xifres numèriques aleatòries del document nacional d'identitat, número d'identitat d'estranger, passaport o document equivalent; l'admissió o no a aquest procés de provisió; el motiu de l'exclusió; els resultats de les diferents fases del procés selectiu; la valoració dels mèrits; la puntuació final; l'ordre en el resultat; com també la inclusió en la llista provisional i definitiva de persones que obtinguen plaça i de les que conformen la borsa resultant del procés selectiu podran ser publicats en:  
- El tauler d'anuncis de las Corts Valencianes, segons s'estableix en l'article 45.1.b de la Llei 39/2015, d'1 d'octubre, del procediment administratiu comú de les administracions públiques.  
- En el lloc web institucional www.cortsvalencianes.es, de conformitat amb el que s'estableix en la Llei 39/2015, d'1 d'octubre, del procediment administratiu comú de les administracions públiques.  
- En el Butlletí Oficial de les Corts Valencianes.  
No obstant això, el nom i els cognoms de les persones aspirants que es troben en una situació d'especial protecció i aporten la documentació acreditativa d'aquesta s'han d'encriptar i/o codificar amb la finalitat de preservar-ne la seguretat.  
La base legal per al tractament de les dades de caràcter personal de les persones aspirants, amb les finalitats anteriorment esmentades, és la signatura de la sol·licitud d'admissió al procés de provisió i amb això l'acceptació de les bases de la convocatòria. Així mateix, les Corts Valencianes estan legitimades a tractar les dades personals dels candidats basant-se en el compliment de les obligacions legals que regeixen els processos de selecció en el sector públic.  
Les dades de caràcter personal aportades per les persones aspirants s'han de conservar, com a mínim, el temps necessari per atendre possibles reclamacions i recursos del procés de provisió i, més enllà, durant el temps necessari per a complir les obligacions legals pertinents que se'n deriven. Aquestes no s'han de cedir o comunicar a tercers, tret dels supòsits legalment previstos.  
Les persones aspirants als llocs de treball oferits podran exercir els drets d'accés, rectificació, supressió i portabilitat de les seues dades, de limitació i oposició al seu tractament, com també a no ser objecte de decisions basades únicament en el tractament automatitzat de les seues dades, quan escaiga. A aquest efecte, han de presentar un escrit en el Registre de les Corts Valencianes, plaça de Sant Llorenç número 4, 46170 València.  
En l'escrit cal especificar quin d'aquests drets sol·licita que siga satisfet i, alhora, ha de mostrar o, en cas d'enviament postal, acompanyar fotocòpia del DNI o document identificatiu equivalent. En cas que actue mitjançant representant, legal o voluntari, ha d'aportar també el document que acredite la representació i el document identificatiu d'aquest. Així mateix, en cas de considerar vulnerat el seu dret a la protecció de dades personals, pot interposar una reclamació davant el delegat de protecció de dades de les Corts Valencianes fmglusmfnvadotzwuzm@oykjl.sc o, si escau, davant l'Agència Espanyola de Protecció de Dades www.aepd.es.  
  
Tretzena. Recursos  
Aquesta convocatòria, les seues bases i tots els actes administratius dictats per a desenvolupar-la, excepte les actuacions del tribunal, poden impugnar-los les persones interessades mitjançant la interposició d'un recurs contenciós administratiu, en el termini de dos mesos comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb els articles 10.1.c i 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, pot interposar-se potestativament un recurs de reposició davant del mateix òrgan que va dictar l'acte contra el qual es recorre,, en el termini d'un mes comptador des de l'endemà de la publicació, o qualsevol altre recurs que estime procedent.  
Contra els actes del tribunal es pot interposar un recurs davant de la Mesa de les Corts Valencianes, en el termini d'un mes comptador a partir de l'endemà de la publicació, segons el que hi ha previst en l'article 54 de l'Estatut del personal de les Corts Valencianes (text consolidat publicat en el BOCV número 320, de 15.11.2018).  
La Mesa de les Corts Valencianes té potestat per a completar el contingut de les bases precitades i adoptar una resolució definitiva en totes les qüestions que se'n deriven de l'aplicació.  
Cosa que es publica perquè se'n prenga coneixement, de conformitat amb el que estableix l'article 96.1 del Reglament de les Corts Valencianes.  
  
Palau de les Corts Valencianes  
  
València, 21 de setembre de 2021  
  
El president,  
ENRIC MORERA I CATALÀ  
  
La secretària primera,  
CRISTINA CABEDO LABORDA  
  
  
  
  
  
ANNEX I  
Temari  
  
BLOC I. NORMATIVA  
Tema 1. La Constitució espanyola de 1978 (I). Títol preliminar. La monarquia parlamentària. Els drets fonamentals: contingut, protecció i suspensió. La reforma constitucional.  
Tema 2. La Constitució espanyola de 1978 (II). Les Corts Generals: estructura i funcions. El govern: formació, composició i funcions. Les relacions entre el govern i les Corts Generals. El Consell General del Poder Judicial.  
Tema 3. La Constitució espanyola de 1978 (III). Organització territorial de l'Estat. Estatuts d'autonomia: naturalesa, contingut i reforma. Distribució de competències entre l'Estat i les comunitats autònomes. El Tribunal Constitucional: elecció, organització i funcions.  
  
Tema 4. La Unió Europea. Els tractats fundacionals i els tractats d'adhesió posteriors. El dret derivat: reglaments, directives, decisions, recomanacions i dictàmens. Institucions. Dret comunitari i dret dels estats membres: autonomia, eficàcia i primacia de l'ordenament comunitari. L'aplicació del dret comunitari pels estats membres; especial referència a les relacions entre Estat i comunitats autònomes en l'aplicació del dret comunitari. Els tractats internacionals en la Constitució espanyola.  
Tema 5. La igualtat. La Llei orgànica 3/2007, per a la igualtat efectiva de dones i homes. Llei 9/2003, de 2 d'abril, de la Generalitat, per a la igualtat entre dones i homes. Pla d'igualtat de gènere de les Corts Valencianes. La Llei orgànica 1/2004, de 28 de desembre, de mesures de protecció integral contra la violència de gènere. Llei 7/2012, de 23 de novembre, integral contra la violència sobre la dona en l'àmbit de la Comunitat Valenciana.  
Tema 6. L'Estatut d'autonomia de la Comunitat Valenciana. L'Estatut de 1982 i les seues reformes. La Llei orgànica 1/2006, de 10 d'abril i les seues reformes. El títol I de l'Estatut. Els drets dels valencians i les valencianes. Les competències de la Comunitat Valenciana: règim jurídic i classificació. El procediment de reforma de l'Estatut.  
Tema 7. Les Corts Valencianes (I). Evolució històrica. Configuració estatutària de les Corts Valencianes. L'autonomia financera de les Corts Valencianes. Composició i sistema electoral. El Reglament de les Corts Valencianes: elaboració, contingut, reforma, interpretació i normes de desenvolupament.  
Tema 8. Les Corts Valencianes (II). Òrgans de govern i òrgans de treball. Els grups parlamentaris. Funcionament: legislatures i períodes de sessions; tipus de sessions; la publicitat de l'activitat parlamentària. El Portal de Transparència de les Corts Valencianes: la Resolució de Presidència 3/IX.  
Tema 9. Les Corts Valencianes (III): Les funcions de les Corts Valencianes: funció legislativa, funció financera, funció d'impuls i funció de control. Altres funcions.  
Tema 10. Les Corts Valencianes (IV). La funció legislativa. La iniciativa legislativa: classes i requisits. El procediment legislatiu ordinari: distinció entre projecte i proposició de llei. Les esmenes. Retirada de projectes i proposicions de llei. Les especialitats del procediment legislatiu. Els procediments legislatius especials. La sanció i la promulgació de les lleis. La publicació de les lleis i l'entrada en vigor.  
  
Tema 11. El president de la Generalitat i el Consell. Elecció, nomenament i cessament de el president de la Generalitat. El seu estatut personal i funcions. L'estatut dels expresidents de la Generalitat. El Consell de la Generalitat: seu, composició, estatut dels seus membres, funcionament i funcions.  
Tema 12. Les institucions comissionades de les Corts Valencianes i les institucions consultives i normatives de la Generalitat. El Síndic de Greuges. La Sindicatura de Comptes. El Consell Valencià de Cultura. L'Acadèmia Valenciana de la Llengua. El Comitè Econòmic i Social. El Consell Jurídic Consultiu.  
Tema 13. Les relacions ad extra de la Comunitat Valenciana. Les relacions amb l'Estat i altres comunitats autònomes. Els convenis de col·laboració amb l'Estat i altres comunitats autònomes. Les relacions amb la Unió Europea. L'acció exterior de la Comunitat Valenciana. La cooperació parlamentària dels parlaments autonòmics: la Conferència de les Assemblees Legislatives Regionals d'Europa (CALRE) i la Conferència de Presidències de Parlaments Autonòmics (Coprepa).  
Tema 14. La Llei 39/2015, d'1 d'octubre, del procediment administratiu comú de les administracions públiques. Objecte i àmbit subjectiu d'aplicació. Els interessats en el procediment. Els drets de les persones. Els registres administratius i l'arxiu de documents.  
  
Tema 15. La Llei 40/2015, d'1 d'octubre, de règim jurídic del sector públic. Disposicions generals. Òrgans de les administracions públiques. Funcionament electrònic del sector públic. La Llei 37/2007, de 16 de novembre, sobre reutilització de la informació del sector públic. El Decret 66/2012, de 27 d'abril, del Consell, pel qual s'estableix la política de seguretat de la informació de la Generalitat.  
  
Tema 16. La Llei orgànica 3/2018, de 5 de desembre, de protecció de dades personals i garantia dels drets digitals. Disposicions generals. Principis de protecció de dades. Drets de les persones. Responsable i encarregat del tractament. Autoritats de protecció de dades. Garanties dels drets digitals.  
Tema 17. La participació en les administracions públiques. La Llei 19/2013, de 9 desembre, de transparència, accés a la informació pública i bon govern. La Llei 2/2015, de 2 d'abril, de transparència, bon govern i participació ciutadana de la Comunitat Valenciana.   
Tema 18. Principis constitucionals en matèria de funció pública. Les bases de règim estatutari dels funcionaris públics: marc jurídic. El Reial decret legislatiu 5/2015, de 30 d'octubre, que aprova la Llei de l'estatut bàsic de l'empleat públic. La Llei 4/2021, de 16 d'abril, de la Generalitat, de la funció pública valenciana: objecte, principis i àmbit d'aplicació. L'Estatut del personal de les Corts Valencianes.  
  
Tema 19. El personal al servei de les administracions públiques en l'àmbit de la Generalitat. Estructuració de l'ocupació pública. El personal funcionari de carrera. El personal interí. El personal laboral. El personal eventual. Drets i deures de el personal empleat públic de la Generalitat. Règim d'incompatibilitats. Responsabilitat civil, penal i administrativa amb el personal funcionari. Règim disciplinari. Especial referència a l'Estatut de personal de les Corts Valencianes.  
  
Tema 20. El pressupost: concepte i naturalesa. Normativa aplicable. Principis pressupostaris. El cicle pressupostari. L'estructura pressupostària. Els crèdits pressupostaris. Modificacions dels crèdits inicials. Les fases d'execució del pressupost. L'autonomia financera de les Corts Valencianes.  
  
BLOC II  
Tema 1. El sistema vocàlic. Vocalisme tònic i àton. Fonologia i ortografia de les vocals.  
Tema 2. La síl·laba. Separació de síl·labes. Diftongs, elisions i sinalefes. La dièresi.  
Tema 3. L'apostrofació i l'accentuació gràfica.  
Tema 4. El sistema consonàntic. Classificació i caracterització dels fonemes consonàntics. Neutralitzacions i assimilacions. Fonologia i ortografia de les consonants.  
Tema 5. Procediments de creació del lèxic: composició, derivació, habilitació i d'altres procediments de formació de paraules.  
Tema 6. Lèxic i context: monosèmia i polisèmia. Sinonímia i antonímia.  
Tema 7. L'oració simple i l'oració composta.  
Tema 8. Els determinants: articles, demostratius i possessius.  
Tema 9. Els quantificadors: els numerals, els quantitatius i els indefinits.  
Tema 10. Els substantius i els sintagmes nominals. El gènere i el nombre dels substantius.  
Tema 11. Els adjectius i els sintagmes adjectivals. El gènere i el nombre dels adjectius.  
Tema 12. La pronominalització: pronoms personals forts i pronoms personals febles.  
Tema 13. Els relatius, els interrogatius i els exclamatius.  
Tema 14. Els temps verbals. Conceptes generals. El temps i l'aspecte. El mode. Els temps verbals. Precisions sobre l'ús de l'indicatiu i el subjuntiu. Les formes no personals.  
Tema 15. Els verbs regulars. Conceptes generals. Les categories gramaticals. Les conjugacions. Models de les conjugacions regulars. El polimorfisme verbal.  
Tema 16. Els verbs irregulars. Conceptes generals. Les principals irregularitats morfològiques. Els principals verbs irregulars.  
Tema 17. Les perífrasis verbals. Conceptes generals. Característiques sintàctiques, les perífrasis modals. Les perífrasis aspectuals.  
Tema 18. La predicació verbal i els complements. Conceptes generals. El complement directe i la transitivitat. El complement indirecte. El complement de règim. El complement circumstancial.  
Tema 19. Les predicacions no verbals: els verbs ser i estar. Conceptes generals. Tipus de predicació no verbal. Els usos dels verbs ser i estar.  
Tema 20. Els adverbis i les locucions adverbials. Classes i funcions.  
  
Tema 21. Les preposicions. Classes, usos i funcions.  
Tema 22. Les conjuncions. Funció i classificació. Les interjeccions.  
  
Tema 23. L'anàlisi textual. L'adequació pragmàtica, la coherència semàntica i la cohesió sintàctica.  
  
BLOC III  
Tema 1. Domini lingüístic: denominacions, extensió i les variants geogràfiques.  
Tema 2. Conceptes sociolingüístics fonamentals: comunitat lingüística, ús lingüístic i àmbit d'ús.  
Tema 3. Conceptes sociolingüístics fonamentals: varietats dialectals, registres, la varietat comuna o estàndard.  
Tema 4. Conceptes sociolingüístics fonamentals: el plurilingüisme en la societat. Disglòssia, substitució i normalització lingüística. Bilingüisme, multilingüisme i alternança de codis.  
Tema 5. Conceptes sociolingüístics fonamentals: dret lingüístic, llengües nacionals i llengües oficials. Territorialitat i personalitat. Llengües internacionals auxiliars.  
Tema 6. El marc sociolingüístic valencià.  
Tema 7. Llenguatges d'especialitat. El llenguatge juridicoadministratiu, el llenguatge cientificotècnic i el llenguatge periodístic.  
Tema 8. La traducció juridicoadministrativa entre valencià i castellà. Terminologia i fraseologia.  
Tema 9. El llenguatge administratiu: caracterització, criteris i estil.  
Tema 10. Tradició i modernitat del llenguatge administratiu valencià. La influència d'altres llengües. El llenguatge planer.  
Tema 11. El marc legal actual. Normes internacionals del llenguatge administratiu.  
Tema 12. El llenguatge igualitari en els textos administratius.  
Tema 13. El disseny de documents administratius: concepte, classificació i estructura. El disseny bilingüe dels documents en suports físics o digitals.  
Tema 14. Tipologia de documents administratius.   
Tema 15. Les majúscules i les minúscules.  
Tema 16. Els signes de puntuació: la coma, el punt i coma, el punt, els punts suspensius, els dos punts.  
Tema 17. Els signes gràfics: els parèntesis, els claudàtors, la barra inclinada, el guió, les cometes. Els signes d'interrogació, i d'admiració o exclamació.  
Tema 18. Les abreviacions. Les abreviatures. Les sigles i els acrònims. Els símbols.  
  
BLOC IV  
Tema 1. Criteris de traducció: els topònims, els noms d'institucions i entitats públiques, els noms d'institucions i entitats privades, els títols d'obres i documents, els antropònims.  
Tema 2. Les indicacions de temps. Els dies de la setmana, els mesos, els anys, les hores, la data. Vocabulari i expressions temporals.  
  
Tema 3. Les indicacions de lloc. L'ús de l'article, l'ús de les preposicions a i en. L'adreça. Vocabulari i expressions de lloc.  
Tema 4. Ortotipografia i convencions gràfiques. Tipus de lletra: redona, cursiva, negreta i versaleta.  
Tema 5. La pàgina. Definició i tipus. Disposició del text. Estètica tipogràfica del text i de la pàgina. La caixa de composició. Les proporcions. La línia. La justificació. L'interlineat. El paràgraf.  
Tema 6. Elements gràfics de la pàgina. Capçaleres i peus de pàgina. Els quadres i taules. La il·lustració. Títols i subtítols: jerarquia.  
  
Tema 7. Citacions, notes, remissions i referències bibliogràfiques.  
Tema 8. La revisió i la correcció de textos escrits. Els signes de correcció tipogràfica.  
Tema 9. La llengua oral. La fixació de l'estàndard oral.  
Tema 10. Normativa, correcció i adequació lingüístiques. L'Acadèmia Valenciana de la Llengua. Altres institucions generadores de normativa lingüística.  
Tema 11. Els criteris lingüístics de l'administració de la Generalitat Valenciana. Altres criteris lingüístics.  
Tema 12. La terminologia. La recerca terminològica. Entitats de referència terminològica.  
Tema 13. Neologismes i estrangerismes. Fonts i recursos.  
Tema 14. Materials de consulta per a la traducció i la revisió de textos. Diccionaris, gramàtiques, llibres i manuals d'estil i enciclopèdies. Recursos en línia.  
Tema 15. Teoria de la traducció. La traductibilitat i els seus límits.  
Tema 16. Les publicacions oficials. Concepte de publicació periòdica, els diaris de sessions i els butlletins oficials. Les publicacions oficials digitals.  
Tema 17. L'ajuda informàtica. Programes, suports, plataformes i formats. La correcció en pantalla, el corrector informàtic. El control de canvis. Les macros per a automatitzar les tasques.  
Tema 18. Tecnologies de la traducció. Traducció automàtica i traducció assistida. Principals programes de traducció. Les memòries de traducció. Els gestors terminològics.  
Tema 19. Els nous mitjans i les xarxes socials. La redacció dels textos en la web: format, extensió i contingut. Disseny i estructura d'una pàgina web.